Աշխարհի թէնիսի արհեստավարժ խաղցողներու առաջին դիրքը գրաւող սպանացի Ռաֆայէլ Նատալ յայտարարեց, որ ծունկի վնասուածքին պատճառով պիտի չմասնակցի Տէվիսի գաւաթի կիսաեզրափակիչ փուլի՝ Ֆրանսայի դէմ խաղին: Հանդիպումը տեղի պիտի ունենայ յաջորդ շաբաթ: «Չեմ կրնար մասնակցիլ Ֆրանսայի հետ խաղին: Ես առաջնահերթ մրցաշարքերու ցանկ մը կազմած էի ներառելով Տէվիսի խաղը: Այդ պատճառով ալ հրաժարած էի Ցինցինատիի մրցաշարքին մասնակցութենէ: Շատ կը ցաւիմ, որ չեմ կրնար օգնել հաւաքականին, որպէսզի ան հասնի եզրափակիչին: Լաւագոյնը կը մաղթեմ այն մարզիկներուն, որոնք պիտի ներկայացնեն Սպանիոյ հաւաքականը», ըսաւ Նատալ իր ժողովուրդին «Twitter»-ի իր պաշտօնական էջին միջոցով: Աւելցնենք, որ Սպանիոյ հաւաքականի կազմին մէջ Նատալի փոխարէն հանդէս պիտի գայ Ալպերթ Ռամոսը: